Artuss Kaimiņš

Ģimene

Tēvs advokāts Māris Mūrnieks. Vectēvs ķīmijas doktors Imants Kaimiņš, otrs vectēvs no tēva puses ir gleznotājs Laimdots Mūrnieks. Artusa vecmāmiņa Baiba Kaimiņa (dzimusi 1937. gada 7. decembrī Igatē) ir bijusi mākslas vingrotāja, viņa māte Liene Kaimiņa arī bijusi mākslas vingrotāja.

Radio karjera

A. Kaimiņš bija pretrunīgi vērtētās programmas "Suņu Būda" vadītājs, programmu reāllaikā pārraidīja interneta radio stacija Boom FM, tās video ieraksti vēlāk bija pieejami vietnē YouTube kā video blogs. Interneta radiostacijas Boom FM veidotājs bija tā laika A. Kaimiņa partijas biedrs Kaspars Upacieris.

Latvijas Reģionu apvienība

2014. gadā iesaistījies politikā, iestājoties partijā "Apvienība Iedzīvotāji", kas ir iesaistījusies Latvijas Reģionu apvienībā. A. Kaimiņš veiksmīgi kandidēja 12. Saeimas vēlēšanās no Latvijas Reģionu apvienības saraksta un tika ievēlēts 12. Saeimā. Latvijas Reģionu apvienības Rīgas sarakstā viņš saņēma visvairāk plusu, kas ļāva viņam no pēdējās vietas sarakstā pacelties uz pirmo, kā arī A. Kaimiņa individuālie panākumi bija būtiski apvienības iekļūšanai Saeimā. Kļuvis par vienu no skandalozākajiem Saeimas deputātiem.
2015. gada decembrī izstājies no Latvijas Reģionu apvienības frakcijas un kļuvis par neatkarīgu Saeimas deputātu. Par izstāšanos no Latvijas Reģionu apvienības A. Kaimiņš norādīja, ka šādu lēmumu pieņēmis, jo Latvijas Reģionu apvienības frakcijas vadība esot kļuvusi par politiskās partijas Vienotības nu jau tā laika līderes Solvitas Āboltiņas dedzīgākajiem atbalstītājiem viņas cīņā par premjerministres amatu. A. Kaimiņš vēlāk skaidroja, ka nav to uzskatījis par gudru politiku, bet gan par izmisīgu Latvijas Reģionu apvienības mēģinājumu nonākt koalīcijā, tādējādi labprātāk jau savlaicīgi ir vēlējies norobežoties no šāda veida rīcības. A. Kaimiņš atzīmēja: "Āboltiņas publiskais tēls maniem vēlētājiem ir kļuvis par simbolu visam, kas Latvijas politikā ir nosodāms — augstprātība, varaskāre un shēmošana".

KPV LV

Kopš 2014. gada, kad aktīvi iesaistījās politikā, ir kļuvis par vienu no skandalozākajiem Saeimas deputātiem.
2016. gada maijā dibināja jaunu politisko partiju KPV LV jeb "Kam pieder valsts", kuras sastāvā 2018. gadā sekmīgi kandidēja arī 13. Saeimas vēlēšanās. Tajās 23 961 vēlētājs atzīmēja viņu ar plusu vēlēšanas zīmē, kas bija otrais augstākais rezultāts vēlēšanās. Vairāk plus atzīmju saņēma vienīgi Vjačeslavs Dombrovskis no "Saskaņas".

Vandalisma uzbrukumi

Kopš iesaistīšanās politikā un stāšanās Saeimas deputāta amatā A. Kaimiņš ir vairākkārtīgi cietis no dažādiem lielāka vai mazāka mēroga vandalisma uzbrukumiem. 2016. gada martā tika ziņots, ka no negaidīta vandalisma uzbrukuma bija cietusi A. Kaimiņa personīgā automašīna, kurai tika sagriezts salons un nodarīti cita veida ārējie bojājumi.
Tāpat pastāv iespēja, ka 2017. gada jūnijā īslaicīgi ir ticis uzlauzts A. Kaimiņa Facebook profils, kurā pēc pašvaldību vēlēšanu rezultātu paziņošanas pēkšņi bija parādījies ieraksts, ka deputāts grasās nolikt savu mandātu un iet projām no politikas. A. Kaimiņš personīgi noliedza, ka būtu kaut ko tādu rakstījis, līdz ar to viņa politiskās partijas biedrs Atis Zakatistovs ziņu aģentūrai LETA uzsvēra, ka neislēdz iespēju, ka ierakstu varēja veikt kāds cits cilvēks.

Apsūdzības

2018. gada 20. jūnijā ar Saeimas balsojumu tika atļauts veikt kratīšanu ar A. Kaimiņu saistītās vietās, bet pats deputāts, kā arī vēl divas citas personas (Atis Zakatistovs un Viesturs Tamužs) tika aizturēti un nogādāti KNAB izolatorā, no kura atbrīvoti tai pašā dienā. Izmeklēšanas darbības saistītas ar kriminālprocesu par, iespējams, nelikumīgu partijas "KPV LV" finansēšanu, kurā politiķim piemērots aizdomās turamā statuss.